บัณฑูรฟันธงศก.ปีหน้าสินเชื่อหด
“บัณฑูร” แนะจับตาวิกฤตยุโรป หวั่นสินเชื่อหดตัว เตรียมเพิ่มความเข้มงวดเป้าธุรกิจปีหน้า
4 ต.ค. 2554

“บัณฑูร” แนะจับตาวิกฤตยุโรป หวั่นสินเชื่อหดตัว เตรียมเพิ่มความเข้มงวดเป้าธุรกิจปีหน้า 
นายบัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย กล่าวว่า มีความเป็นไปได้ที่วิกฤตการเงินในยุโรปจะส่งผลให้การเติบโตสินเชื่อของธนาคารในช่วงไตรมาสสุดท้ายและในปีหน้าหดตัวลง จากผลกระทบของภาคการส่งออกที่ชะลอตัวตามภาวะตลาด ทั้งนี้ ยอมรับว่าธนาคารอาจต้องเพิ่มความเข้มงวดในการกำหนดเป้าหมายทางธุรกิจในปีหน้ามากขึ้น หากภาพรวมของเศรษฐกิจโลกและยุโรปยังไม่มีสัญญาณการฟื้นตัว 
“โค้งสุดท้ายของปีนี้ต้องบอกว่าหนักใจ เพราะภาพของเศรษฐกิจโลกและยุโรปไม่ดี ส่งผลให้การส่งออกชะลอตัวตามสภาพตลาด ดังนั้นการวางเป้าหมายในปีหน้าเราอาจต้องเข้มงวดขึ้น อย่างไรก็ตาม โดยปกติธนาคารก็มีการทบทวนเป้าหมายตามภาวะเศรษฐกิจอยู่แล้ว ไม่ใช่เรื่องผิดปกติอะไร” นายบัณฑูร กล่าว
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ ในฐานะประธานสมาคมธนาคารไทย กล่าวว่า ปัญหาหนี้ในยุโรปจะส่งผลกระทบต่อตลาดเงินและตลาดทุนไทยต่อไปอีกระยะหนึ่ง แต่เชื่อว่าจะมีผลกระทบโดยตรงต่อพื้นฐานทางเศรษฐกิจไทยไม่มาก โดยยังคาดว่าสินเชื่อในระบบปีหน้าจะเติบโตได้ที่ระดับ 6-8% ใกล้เคียงกับปีนี้ เนื่องจากโอกาสในการเติบโตจากการลงทุนทั้งภายในและภายนอกประเทศยังมีอยู่ 
อย่างไรก็ตาม ยอมรับว่าความเสี่ยงจากเศรษฐกิจยุโรปจะเป็นปัจจัยสำคัญที่จะต้องคำนึงถึงและระมัดระวังในการวางเป้าหมายปีหน้า ต้องจับตาดูว่ากลุ่มประเทศสหภาพยุโรปจะแก้ไขปัญหาอย่างไร 
สำหรับปริมาณการขอเปลี่ยนหนี้เงินกู้จากสกุลเงินบาทไปเป็นเงินเหรียญสหรัฐของกลุ่มลูกค้าธุรกิจขนาดใหญ่ที่เพิ่มขึ้นในช่วงนี้ มีปริมาณเพิ่มขึ้น ในกลุ่มธุรกิจที่ทำการค้าระหว่างประเทศ แต่ยังไม่ถึงขั้นผิดปกติ